PATVIRTINTA

Prienų Justino Marcinkevičiaus viešosios bibliotekos direktoriaus

2017 m. spalio 4 d.

įsakymu Nr. I-20

**PRIENŲ RAJONO BENDROJO UGDYMO MOKYKLŲ MOKINIŲ**

**KONKURSO „PRIENŲ KRAŠTO VYTURIAI“,**

**SKIRTO LIETUVOS VALSTYBĖS ATKŪRIMO ŠIMTMEČIUI,**

**NUOSTATAI**

**I SKYRIUS**

**BENDROSIOS NUOSTATOS**

1. Prienų rajono bendrojo ugdymo mokyklų mokinių konkurso „Prienų krašto vyturiai“ (toliau – konkursas) nuostatai reglamentuoja konkurso tikslus ir uždavinius, pasirengimą konkursui, konkurso organizavimą, užduočių vertinimą, nugalėtojų apdovanojimą.

2. Konkurso organizatorius – Prienų Justino Marcinkevičiaus viešoji biblioteka, partneriai – Prienų rajono savivaldybės administracijos Švietimo skyrius, Prienų švietimo pagalbos tarnyba.

3. Konkursas skiriamas Lietuvos valstybės atkūrimo šimtmečiui paminėti.

**II SKYRIUS**

**KONKURSO TIKSLAI IR UŽDAVINIAI**

4. Skatinti mokinių kūrybinę saviraišką.

5. Puoselėti gimtąją kalbą, atskleisti jos galimybes.

6. Ugdyti mokinių vertybines nuostatas.

**III SKYRIUS**

**KONKURSO REIKALAVIMAI**

7. Konkurse gali dalyvauti Prienų rajono savivaldybės bendrojo ugdymo mokyklų 1–12 klasių mokiniai.

8. Konkursas vyksta trijose kategorijose:

8.1. eilėraščiai ar kitų lyrikos žanrų kūriniai ir/ar epiniai kūriniai (1–12 kl.);

8.2. pasakos (5–10 kl.),

8.3. esės (9–12 kl.).

9. Konkursui pateikiami:

9.1. ne mažiau kaip 3–5 mokinio eilėraščiai ar kitų lyrikos žanrų kūriniai ir/ar 2–3 epiniai kūriniai ar jų ištraukos, sukurti 2017–2018 m. m. ir nedalyvavę kituose konkursuose;

9.2. pasakos (vieno mokinio darbų skaičius neribojamas) sukurtos 2017–2018 m. m. ir nedalyvavę kituose konkursuose;

9.3. esės (vieno mokinio darbų skaičius neribojamas), sukurtos 2017 ir 2018 m., nedalyvavę kituose konkursuose, arba dalyvavę konkursuose, bet nepublikuotos knygose ar periodiniuose leidiniuose.

10. Bendra vieno mokinio pateikiamų kūrinių apimtis turi būti ne didesnė kaip 3 kompiuteriu rinkti A4 formato lapai (Times New Roman šriftas, 12 dydis).

11. Kiekvieno puslapio pabaigoje nurodyti mokinio vardą, pavardę, klasę, mokyklą, konsultavusio mokytojo vardą, pavardę, elektroninio pašto adresą ar telefono numerį.

12. Mokytojas atrenka ir konkursui siunčia vertingiausius darbus, prieš tai patikrinęs jų skyrybą, rašybą, plagiato galimybes.

13. Dokumentas pavadinamas mokinio vardu ir pavarde.

14. Kūriniai siunčiami elektroniniu paštu dalia.bredeliene@gprienubiblioteka.lt , temos laukelyje įrašius „Konkursui „Prienų krašto vyturiai“.

15. Vieno autoriaus darbai siunčiami vienu laišku.

**IV SKYRIUS**

**KONKURSO ORGANIZAVIMAS**

16. Konkursą organizuoja Prienų Justino Marcinkevičiaus viešoji biblioteka: skelbia konkursą, registruoja dalyvius, parengia darbus vertinimui, sudaro vertinimo komisiją ir organizuoja jos darbą.

17. Darbai konkursui pateikiami iki 2018 m. sausio 31 dienos.

18. Baigiamoji šventė vyksta balandžio mėn., minint Tarptautinę vaikų knygos dieną.

**V SKYRIUS**

**DARBŲ VERTINIMAS**

19. Konkursui pateikti darbai vertinami, juos suskirsčius į kategorijas ir grupes:

19.1. eilėraščiai ar kitų lyrikos žanrų kūriniai ir/ar epiniai kūriniai:

19.1.1. 1–4 klasių mokinių kūryba;

19.1.2. 5–8 klasių mokinių poezija;

19.1.3. 9–12 klasių mokinių poezija;

19.1.4. 5–12 klasių mokinių proza ir publicistika.

19.2. pasakos

19.2.1. 5–8 klasių mokinių darbai;

19.2.2. 9–10 kl. mokinių darbai;

19.3. esės – 9–12 klasių mokinių darbai.

20. Nesant brandžių kūrinių, vertinimo komisija pasilieka galimybę neskirti kai kurių grupių.

21. Darbai vertinami pagal šiuos kriterijus: meniškumas, temos atskleidimas, formos ir turinio dermė, originalumas, savitumas, kalbos turtingumas ir taisyklingumas.

22. Komisija per 2 savaites perskaito mokinių kūrinius, juos įvertina, atrenka laureatus ir prizininkus.

**VI SKYRIUS**

**NUGALĖTOJŲ APDOVANOJIMAS**

23. Konkurso laureatai apdovanojami Prienų rajono savivaldybės administracijos Švietimo skyriaus diplomais bei rėmėjų dovanomis, juos parengę mokytojai – padėkos raštais.

24. Konkurso prizininkai apdovanojami Prienų Justino Marcinkevičiaus viešosios bibliotekos padėkos raštais.

25. Konkurso dalyviai apdovanojami Prienų Justino Marcinkevičiaus viešosios bibliotekos padėkos raštais.

**VII SKYRIUS**

**BAIGIAMOSIOS NUOSTATOS**

26. Konkurso laureatų ir prizininkų darbai, esant galimybei, spausdinami Prienų krašto jaunųjų kūrėjų almanache „Prienų krašto vyturiai“.

27. Knygelės sudarytojai turi teisę spausdinamus kūrinius trumpinti ir redaguoti.

\_\_\_\_\_\_\_\_\_\_\_\_\_\_\_\_\_\_\_\_\_\_\_

